B. Bugár, podpredseda NR SR: (2005-05-17):
K. Ondriaš, poslanec: Práve to chcem povedať, že dávať všetkých pracovníkov ŠtB na jednu rovinu je nesprávne a ja sa to snažím vysvetliť, pán predsedajúci. Ja si myslím, že je to úplne normálne. Vrátim sa k príslušníkom ŠtB v boji proti vnútornému nepriateľovi. Keď občanov Slovenska ochraňovala socialistická ŠtB, počet trestných činov bol nízky. Keď bola nahradená kapitalistickou ŠtB, počet výrazne stúpol, až štyrikrát. Keď sa nahradila socialistická ŠtB kapitalistickou ŠtB, počet vrážd stúpol dvojnásobne. Počet násilných trestných činov stúpol viac ako dvojnásobne. Po zrušení socialistickej ŠtB sa na Slovensku začali strácať občania. Od roku 1989 sa stratilo 1 750 ľudí, viac ako bol priemer za socializmu. Po zrušení socialistickej ŠtB začala prudko stúpať narkománia a s ňou spojená kriminalita. Desiatky alebo až stovky mladých ľudí zomrelo na predávkovanie drogami na Slovensku. Po zrušení socialistickej ŠtB po roku 1989 sa objavil na Slovensku fenomén nájomných vrážd a obchodovania s ľuďmi. Tomuto všetkému pracovníci socialistickej ŠtB vedeli zabrániť. Po zrušení socialistickej ŠtB Slovensko je zaplavené drogami, dílermi drog a narkomanmi. Po zrušení socialistickej ŠtB Slovensko je zaplavené zločineckými skupinami, mafiami, výpalníkmi, vydieračmi, detskou prostitúciou, vraždami na objednávku. Tomuto všetkému vedela socialistická ŠtB zabrániť, ja ju hodnotím ako vynikajúcu a profesionálnu v tejto oblasti. A vystupujem vlastne preto, aby som sa týmto pracovníkom ŠtB, ktorí dokázali ochrániť občanov pred týmito neduhmi, poďakoval. Teraz mám pár poznámok pre budovateľov Ústavu pamäti národa. Ja by som bol rád, keby budovatelia Ústavu pamäti národa postavili Ústav pamäti národa, kde bude zoznam ľudí, ktorí po roku 1989 zariadili, že sme prišli o veľkú väčšinu priemyselných podnikov, bánk, poisťovní a médií. Páni pracovníci Ústavu pamäti národa, kedy takýto zoznam našich ponovembrových hrdinov dáte na internet? Kedy založíte Ústav pamäti národa, kde bude zoznam ľudí, ktorí po roku 1989 zariadili, že státisíce občanov stratili zamestnanie, že desiatky tisíc občanov sa živia vyberaním odpadkov z košov, že desiatky tisíc našich občanov sú bezdomovcami, že 240 000 detí vyrastá v chudobe, že každé desiate dieťa má agresívne sklony? Kedy postavíte Ústav pamäti národa, kde bude zoznam ľudí, ktorí po roku 1989 zariadili, že na Slovensku sa udomácnil fenomén nájomných vrážd a obchodovania s ľuďmi, že Slovensko je zaplavené dílermi drog, narkomániou, zločineckými skupinami, mafiánmi, výpalníkmi, vydieračmi, detskou prostitúciou a vraždami na objednávku? Kedy takýto zoznam našich ponovembrových hrdinov dáte na internet? Kedy takéto zoznamy našich ponovembrových hrdinov budú na internete, kde každý žobrák, bezdomovec, nezamestnaný, okradnutý, obeť násilnej trestnej činnosti, kde si deti nezamestnaných, rodič dieťaťa, ktoré zomrelo na predávkovanie drogami, rodičia zavraždených a stratených ľudí na Slovensku, okradnutí občania skrachovaných bánk a nebankových subjektov, kde si títo občania Slovenska budú môcť zistiť mená ozajstných podvodníkov a podvodnícke organizácie, ktoré sú zodpovedné za ich utrpenie a nedôstojný život. Ja si myslím, že v tejto novele zákona, ktorú prerokúvame, by malo byť aj toto zakomponované. Pevne verím, že raz takýto Ústav pamäti národa na Slovensku bude. Ďakujem za pozornosť.